Edizzjoni Provviżorja
SENTENZA TAL-QORTI TAL-ĠUSTIZZJA (Il-Ħames Awla)
5 ta’ Frar 2026 (*)
“Rinviju għal deċiżjoni preliminari – Politika estera u ta’ sigurtà komuni – Miżuri restrittivi meħuda fid-dawl tal-azzjonijiet tal-Federazzjoni Russa li jiddestabbilizzaw is-sitwazzjoni fl-Ukraina – Regolament (UE) Nru 833/2014 – Artikolu 3i(1) u (3ad) – Anness XXI – Projbizzjoni fuq l-importazzjoni fl-Unjoni Ewropea ta’ oġġetti li jiġġeneraw dħul sinjifikattiv għall-Federazzjoni Russa – Importazzjoni ta’ vettura”
Fil-Kawża C‑619/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Finanzgericht Düsseldorf (il-Qorti tal-Finanzi ta’
Düsseldorf, il-Ġermanja), permezz ta’ deċiżjoni tal‑4 ta’ Settembru 2024, li waslet fil-Qorti tal-Ġustizzja fit‑23 ta’ Settembru 2024, fil-proċedura
JG
vs
Hauptzollamt Düsseldorf,
IL-QORTI TAL-ĠUSTIZZJA (Il-Ħames Awla),
komposta minn M. L. Arastey Sahún, Presidenta tal-Awla, J. Passer, E. Regan, D. Gratsias (Relatur) u B. Smulders, Imħallfin,
Avukat Ġenerali: L. Medina,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal JG, minn H. Nehm, Rechtsanwalt,
–        għall-Gvern Ġermaniż, minn J. Möller u P. E. Wagner, bħala aġenti,
–        għall-Gvern Ċek, minn K. Najmanová, M. Smolek u J. Vláčil, bħala aġenti,
–        għall-Gvern tal-Pajjiżi l-Baxxi, minn M. K. Bulterman u M. H. S. Gijzen, bħala aġenti,
–        għall-Kummissjoni Ewropea, minn M. Carpus-Carcea u M. Kellerbauer, bħala aġenti,
wara li rat id-deċiżjoni, meħuda wara li nstemgħet l-Avukata Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 3i(1) tar-Regolament tal-Kunsill (UE) Nru 833/2014 tal‑31 ta’ Lulju 2014 Finanzgericht dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2024, L 229, p. 1, rettifiki fil-ĠU 2014, L 246, p. 59 u fil-ĠU 2022, L 114, p. 214), kif emendat bir-Regolament tal-Kunsill (UE) 2022/576 tat‑8 ta’ April 2022 (ĠU 2022, L 111 I, p. 1, rettifiki fil-ĠU 2022, L 190, p. 191 u fil-ĠU 2022, L 202, p. 58), u tal-Artikolu 3i(3ad) tar-Regolament tal-Kunsill (UE) Nru 833/2014 tal‑31 ta’ Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 229, p. 1, rettifiki fil-ĠU 2014, L 246, p. 59 u fil-ĠU 202, L 114, p. 214), kif emendat bir-Regolament tal-Kunsill (UE) 2023/2878 tat‑18 ta’ Diċembru 2023 (ĠU L, 2023/2878).
2        Din it-talba tressqet fil-kuntest ta’ tilwima bejn JG, ċittadin Russu residenti Düsseldorf (il-Ġermanja), u l-Hauptzollamt Düsseldorf (l-Uffiċċju Doganali Prinċipali ta’
Düsseldorf) (iktar ’il quddiem l-“Uffiċċju Doganali”), dwar il-qbid minn dan tal-aħħar ta’ vettura bil-mutur użata mixtrija fir-Russja minn JG u sussegwentement introdotta fit-territorju Ġermaniż.
Il-kuntest ġuridiku
Id-Deċiżjoni 2014/512/PESK
3        L-Artikolu 4k tad-Deċiżjoni tal-Kunsill 2014/512/PESK tal‑31 ta’ Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 229, p. 13, rettifika fil-ĠU 2014, L 263, p. 35), kif emendata bid-Deċiżjoni tal-Kunsill (PESK) 2022/578 tat‑8 ta’ April 2022 (ĠU 2022, L 111, p. 70), jipprovdi, fil-paragrafi 1 u 6 tiegħu:
“1.      Għandu jkun ipprojbit ix-xiri, l-importazzjoni, jew it-trasferiment fl-Unjoni [Ewropea], direttament jew indirettament, ta’ oġġetti li jiġġeneraw dħul sinifikanti għar-Russja u li b’hekk jgħinu l-azzjonijiet tagħha biex tiddestabbilizza s-sitwazzjoni fl-Ukrajna, jekk dawn joriġinaw mir-Russja jew ikunu ġew esportati mir-Russja.
[...]
6.      L-Unjoni għandha tieħu l-miżuri neċessarji sabiex tiddetermina l-oġġetti rilevanti li għandhom ikunu koperti minn dan l-Artikolu.”
Id-Deċiżjoni 2022/578
4        Il-premessa 6 tad-Deċiżjoni 2022/578 tiddikjara:
“Fid-dawl tal-gravità tas-sitwazzjoni, u b’risposta għall-aggressjoni militari tar-Russja kontra l-Ukrajna, huwa xieraq li jiġu introdotti aktar miżuri restrittivi. [...] Huwa wkoll xieraq li jiġu ristretti l-esportazzjonijiet ta’
fjuwil tal-ġettijiet u oġġetti oħra lejn ir-Russja, kif ukoll li jiġu introdotti restrizzjonijiet addizzjonali fuq l-importazzjoni ta’ ċerti oġġetti esportati mir-Russja jew li joriġinaw minnha, inkluż il-faħam u fjuwils fossili solidi oħra. [...]”
Ir-Regolament Nru 833/2014
5        Skont il-premessa 2 tar-Regolament Nru 833/2014:
“Fit‑22 ta’ Lulju 2014, il-Kunsill [tal-Unjoni Ewropea] ikkonkluda li jekk ir-Russja ma tweġibx għat-talbiet ifformulati fil-konklużjonijiet tal-Kunsill Ewropew tas‑27 ta’ Ġunju 2014 u l-konklużjonijiet tiegħu tat‑22 ta’ Lulju, huwa jkun lest biex mingħajr dewmien jintroduċi pakkett ta’ miżuri restrittivi ulterjuri sinifikanti. Huwa għalhekk meqjus xieraq li jiġu applikati miżuri restrittivi addizzjonali bil-għan li jikber il-kost tal-azzjonijiet tar-Russja biex iddgħajjef l-integrità territorjali, s-sovranità u l-indipendenza tal-Ukraina u li titmexxa
‘l quddiem soluzzjoni paċifika għall-kriżi. Dawn il-miżuri se jinżammu taħt osservazzjoni u jistgħu jiġu sospiżi jew irtirati, jew jiġu supplimentati minn miżuri oħra restrittivi, fid-dawl ta’ żviluppi fuq il-post.”
6        L-Artikolu 3i, li ddaħħal f’dan ir-regolament permezz tar-Regolament 2022/576, jipprovdi:
“1.      Għandu jkun ipprojbit ix-xiri, l-importazzjoni, jew it-trasferiment fl-Unjoni, direttament jew indirettament, ta’ oġġetti, kif elenkati fl-Anness XXI, li jiġġeneraw dħul sinifikanti għar-Russja u li b’hekk jgħinu l-azzjonijiet tagħha biex tiddestabbilizza s-sitwazzjoni fl-Ukrajna, jekk dawn joriġinaw mir-Russja jew ikunu ġew esportati mir-Russja.”
7        Il-paragrafu 3a, li ġie miżjud ma’ dan l-Artikolu 3i tar-Regolament Nru 833/2014 permezz tar-Regolament tal-Kunsill 2022/1904 tas‑6 ta’ Ottubru 2022 (ĠU 2022, L 259 I, p. 3), jipprevedi”
“Il-projbizzjoni fil-paragrafu 1 ma għandhiex tapplika għal xiri fir-Russja li huwa meħtieġ għall-funzjonament tar-rappreżentanzi diplomatiċi u konsulari tal-Unjoni u tal-Istati Membri, inkluż delegazzjonijiet, ambaxxati u missjonijiet, jew għall-użu personali ta’ ċittadini tal-Istati Membri u l-membri immedjati tal-familja tagħhom.”
8        Il-paragrafi 3aa sa 3ad, li ddaħħlu fl-imsemmi Artikolu 3i tar-Regolament Nru 833/2014 permezz tar-Regolament 2023/2878, jipprovdu:
“3aa.      L-awtoritajiet kompetenti ta’ Stat Membru jistgħu jippermettu l-importazzjoni ta’ oġġetti li huma maħsuba għall-użu strettament personali ta’ persuni fiżiċi li jivvjaġġaw lejn l-Unjoni jew ta’ membri tal-familja immedjata tagħhom, u limitati għal oġġetti personali proprjetà ta’ dawk l-individwi u li huma manifestament mhux maħsuba għall-bejgħ.
3ab.      L-awtoritajiet kompetenti jistgħu jawtorizzaw, taħt dawk il-kundizzjonijiet li huma jqisu xierqa, id-dħul fl-Unjoni ta’ vettura li taqa’ taħt il-kodiċi [tan-Nomenklatura Magħquda (NM)] 8703 mhux maħsuba għall-bejgħ u li tkun proprjetà ta’ ċittadin ta’ Stat Membru jew ta’ membru tal-familja immedjata li jkun residenti fir-Russja u li jkun qed isuq il-vettura fl-Unjoni għall-użu strettament personali.
3ac      Il-projbizzjoni fil-paragrafu 1 ma għandhiex tapplika għad-dħul fl-Unjoni ta’ vetturi bil-mutur li jaqgħu taħt il-kodiċi [...] 8703 [tan-NM] dment li jkollhom pjanċa tar-reġistrazzjoni ta’ vettura diplomatika u jkunu meħtieġa għall-funzjonament ta’ rappreżentanzi diplomatiċi u konsulari, inkluż delegazzjonijiet, ambaxxati u missjonijiet, jew ta’ organizzazzjonijiet internazzjonali li jgawdu minn immunitajiet f’konformità mad-dritt internazzjonali, jew għall-użu personali tal-persunal tagħhom u tal-membri tal-familja immedjata tagħhom.
3ad.      Il-projbizzjoni fil-paragrafu 1 ma għandhiex tipprevjeni vetturi li jkunu diġà jinsabu fit-territorju tal-Unjoni fis‑19 ta’ Diċembru 2023 milli jiġu rreġistrati fi Stat Membru.
[...]”
9        L-Anness XXI tar-Regolament Nru 833/2014, kif emendat bir-Regolament 2022/1904, intitolat “Lista ta’ oġġetti u teknoloġija msemmija fl-Artikolu 3i”, kien jinkludi, fil-Parti B tiegħu, taħt il-kodiċi 8703 tan-NM, id-deskrizzjoni li ġejja:
“[K]arozzi u vetturi oħrajn bil-mutur iddisinjati primarjament għat-trasport ta’ [inqas minn] 10-il persuna, inklużi station wagons u karozzi tat-tlielaq (bl-esklużjoni ta’ vetturi bil-mutur tal-intestatura 8702)”
Ir‑Regolament 2022/576
10      Il-premessa 2 tar-Regolament 2022/576 tiddikjara:
“Ir-Regolament (UE) Nru 833/2014 jagħti effett lil ċerti miżuri previsti fid-Deċiżjoni tal-Kunsill 2014/512/PESK.”
Il-kawża prinċipali u d-domandi preliminari
11      Fis‑27 ta’ Jannar 2023, ir-rikorrent fil-kawża prinċipali, ċittadin Russu residenti Düsseldorf (il-Ġermanja), akkwista fir-Russja vettura bil-mutur użata, li huwa rreġistra f’ismu fir-Russja u li biha huwa mar, fil‑11 ta’ Mejju 2023, fil-Polonja. Mit-territorju ta’ dan l-Istat Membru, din il-vettura, mingħajr pjanċa ta’ reġistrazzjoni, ġiet ittrasportata fuq karru sa Düsseldorf.
12      Fit‑28 ta’ Awwissu 2023, ir-rikorrent fil-kawża prinċipali ddikjara l-vettura inkwistjoni mal-Uffiċċju Doganali għal valur doganali ta’ EUR 50 390.71, sabiex titqiegħed f’ċirkulazzjoni libera. Permezz ta’ deċiżjoni tal-istess jum, l-Uffiċċju Doganali qabad il-vettura inkwistjoni u invalida d-dikjarazzjoni doganali minħabba li l-importazzjoni tagħha kienet ipprojbita mill-Artikolu 3i(1) tar-Regolament Nru 833/2014, kif emendat bir-Regolament 2022/576.
13      Peress li l-Uffiċċju Doganali ċaħad l-ilment imressaq mir-rikorrent fil-kawża prinċipali għall-istess raġuni bħal dik imsemmija fil-punt preċedenti, dan tal-aħħar ippreżenta rikors kontra d-deċiżjoni ta’ qbid tal-vettura inkwistjoni quddiem il-Finanzgericht Düsseldorf (il-Qorti tal-Finanzi ta’
Düsseldorf, il-Ġermanja), li hija l-qorti tar-rinviju. Insostenn ta’ dan ir-rikors, ir-rikorrent fil-kawża prinċipali jsostni li l-vettura inkwistjoni kienet tinsab fit-territorju tal-Unjoni Ewropea fid-data tad‑19 ta’ Diċembru 2023, b’tali mod li setgħet tiġi rreġistrata fi Stat Membru skont l-Artikolu 3i(3ad) tar-Regolament Nru 833/2014, kif emendat bir-Regolament 2023/2878. Fil-fehma tiegħu, din id-dispożizzjoni ma tikkonċernax esklużivament il-vetturi li jissodisfaw il-kundizzjonijiet tal-Artikolu 3i(3ab) u (3ac) tar-Regolament Nru 833/2014, kif emendat bir-Regolament 2023/2878. Fi kwalunkwe każ, ir-rikorrent fil-kawża prinċipali jqis li l-importazzjoni tal-vettura inkwistjoni ma tiġġenerax dħul sinjifikattiv għall-Federazzjoni Russa, b’tali mod li l-Artikolu 3i(1) tar-Regolament Nru 833/2014, kif emendat bir-Regolament 2023/2878, ma jipprekludix din l-importazzjoni.
14      Skont il-qorti tar-rinviju, l-eżitu tar-rikors fil-kawża prinċipali jiddependi, fl-ewwel lok, minn jekk l-Artikolu 3i(1) tar-Regolament Nru 833/2014, kif emendat bir-Regolament 2022/576, għandux jiġi interpretat fis-sens li l-projbizzjoni tax-xiri, tal-importazzjoni jew tat-trasferiment, fl-Unjoni, tal-oġġetti elenkati fl-Anness XXI tar-Regolament Nru 833/2014, kif emendat bir-Regolament 2022/1904, tapplika biss meta jkun jista’ jiġi kkonstatat li l-oġġetti inkwistjoni jiġġeneraw dħul sinjifikattiv għall-Federazzjoni Russa u b’hekk jippermettulha timplimenta azzjonijiet li jiddestabbilizzaw is-sitwazzjoni fl-Ukraina.
15      Fil-każ li tingħata risposta fin-negattiv għal din l-ewwel domanda, il-qorti tar-rinviju tqis li jkollu jiġi eżaminat, fit-tieni lok, jekk l-Artikolu 3i(3ad) tar-Regolament Nru 833/2014, kif emendat bir-Regolament 2023/2878, għandux jiġi interpretat fis-sens li l-possibbiltà li tiġi rreġistrata vettura li kienet tinsab fit-territorju tal-Unjoni fid‑19 ta’ Diċembru 2023 teżisti wkoll fil-każ ta’ vettura bil-mutur li ma hijiex koperta mill-Artikolu 3i(3ab) jew (3ac) ta’ dan ir-regolament u li l-importazzjoni jew it-trasferiment tagħha fl-Unjoni huma pprojbiti taħt l-Artikolu 3i(1) tal-imsemmi regolament, kif emendat bir-Regolament 2022/576, b’tali mod li l-awtorità doganali kompetenti jkollha tirrilaxxa l-vettura inkwistjoni.
16      F’dawn iċ-ċirkustanzi, il-Finanzgericht Düsseldorf (il-Qorti tal-Finanzi ta’
Düsseldorf) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      L-Artikolu 3i(1) tar-Regolament [Nru 833/2014], kif emendat bir-Regolament [2022/576], għandu jiġi interpretat fis-sens li l-projbizzjoni tal-importazzjoni jew tat-trasferiment ta’ oġġetti elenkati fl-Anness XXI [tar-Regolament Nru 833/2014] tapplika biss fil-każ li jkun jista’ jiġi kkonstatat li l-oġġetti kkonċernati jiġġeneraw dħul sinjifikattiv [għall-Federazzjoni Russa] u għalhekk jgħinu l-azzjonijiet [tagħha] intiżi li jiddestabilizzaw is-sitwazzjoni fl-Ukraina?
2)      Fil-każ li tingħata risposta fin-negattiv għall-ewwel domanda: l-Artikolu 3i(3ad) tar-Regolament Nru 833/2014, kif emendat bir-Regolament [2023/2878], għandu jiġi interpretat fis-sens li r-reġistrazzjoni sussegwenti ta’ vettura li tkun diġà tinsab fit-territorju tal-Unjoni fid‑19 ta’ Diċembru 2023, hija permessa wkoll għal vettura bil-mutur li ma hijiex koperta mill-Artikolu 3i(3ab) jew (3ac) tar-Regolament Nru 833/2014 u li l-importazzjoni jew it-trasferiment tagħha fl-Unjoni huma pprojbiti taħt l-Artikolu 3i(1) tar-Regolament Nru 833/2014, b’tali mod li minkejja din il-projbizzjoni l-awtoritajiet doganali għandhom jirrilaxxaw din il-vettura mill-kontroll tagħhom?”
Fuq id-domandi preliminari
Fuq l-ewwel domanda
17      Permezz tal-ewwel domanda tagħha, il-qorti tar-rinviju qiegħda essenzjalment tistaqsi jekk l-Artikolu 3i(1) tar-Regolament Nru 833/2014, kif emendat bir-Regolament 2022/576, għandux jiġi interpretat fis-sens li l-projbizzjoni ta’ xiri, ta’ importazzjoni jew ta’ trasferiment, fl-Unjoni, li din id-dispożizzjoni tipprevedi, tapplika għal kull oġġett li jaqa’ taħt il-kodiċijiet tan-NM imsemmija fl-Anness XXI ta’ dan ir-regolament, kif emendat bir-Regolament 2022/1904, mingħajr ma jkun neċessarju li jiġi vverifikat, għal kull tranżazzjoni, meqjusa individwalment, jekk ix-xiri, l-importazzjoni jew it-trasferiment ikkonċernati jiġġenerawx dħul sinjifikattiv għall-Federazzjoni Russa.
18      Fir-rigward tal-portata tal-Artikolu 3i(1) tar-Regolament Nru 833/2014, kif emendat bir-Regolament 2022/576, għandu jitfakkar li, skont ġurisprudenza stabbilita, għall-finijiet tal-interpretazzjoni ta’ dispożizzjoni tad-dritt tal-Unjoni ma għandhomx jittieħdu inkunsiderazzjoni biss il-kliem tagħha iżda għandhom jittieħdu inkunsiderazzjoni wkoll il-kuntest tagħha u l-għanijiet imfittxija mil-leġiżlazzjoni li tagħmel parti minnha (sentenzi tas‑17 ta’ Novembru 1983, Merck, 292/82, EU:C:1983:335, punt 12, u tat‑13 ta’ Marzu 2025, PKK vs Il‑Kunsill, C‑72/23 P, EU:C:2025:182, punt 51 kif ukoll il-ġurisprudenza ċċitata).
19      Fir-rigward tal-kliem tagħha, din id-dispożizzjoni tipprovdi li għandu jkun ipprojbit ix-xiri, l-importazzjoni, jew it-trasferiment fl-Unjoni, direttament jew indirettament, tal-oġġetti, kif elenkati fl-Anness XXI tar-Regolament Nru 833/2014, kif emendat bir-Regolament 2022/1904, li jiġġeneraw dħul sinjifikattiv għall-Federazzjoni Russa u li b’hekk jippermettulha timplimenta l-azzjonijiet tagħha li jiddestabbilizzaw is-sitwazzjoni fl-Ukraina, jekk dawn l-oġġetti joriġinaw mir-Russja jew ikunu ġew esportati mir-Russja.
20      Issa, il-qorti tar-rinviju ssemmi, fit-talba tagħha għal deċiżjoni preliminari, differenzi bejn id-diversi verżjonijiet lingwistiċi ta’ din id-dispożizzjoni.
21      B’mod partikolari, kif tirrileva l-qorti tar-rinviju, il-verżjonijiet bil-Ġermaniż u bl-Olandiż tal-imsemmija dispożizzjoni jistgħu jinftiehmu fis-sens li, sabiex taqa’ taħt il-projbizzjoni prevista mill-istess dispożizzjoni, tranżazzjoni li tirrigwarda l-oġġetti elenkati fl-Anness XXI tar-Regolament Nru 833/2014, kif emendat bir-Regolament 2022/1904, għandha, barra minn hekk, tiġġenera b’mod konkret dħul għall-Federazzjoni Russa. Mill-banda l-oħra, verżjonijiet lingwistiċi oħra, bħal dawk bl-Ispanjol, bl-Ingliż u bil-Franċiż ma jistgħux ikunu s-suġġett ta’ tali qari.
22      F’dan ir-rigward, għandu jitfakkar li, skont ġurisprudenza stabbilita, il-formulazzjoni użata f’waħda mill-verżjonijiet lingwistiċi ta’ dispożizzjoni tad-dritt tal-Unjoni ma tistax isservi bħala bażi unika għall-interpretazzjoni ta’ din id-dispożizzjoni u lanqas ma tista’ tingħata prijorità fil-konfront tal-verżjonijiet lingwistiċi l-oħra. Id-dispożizzjonijiet tad-dritt tal-Unjoni għandhom, fil-fatt, jiġu interpretati u applikati b’mod uniformi, fid-dawl tal-verżjonijiet stabbiliti bil-lingwi kollha tal-Unjoni. Għalhekk, fil-każ ta’ diverġenza bejn id-diversi verżjonijiet lingwistiċi ta’ test tad-dritt tal-Unjoni, id-dispożizzjoni inkwistjoni jkollha tiġi interpretata skont l-istruttura ġenerali u l-iskop tal-leġiżlazzjoni li tagħmel parti minnha (sentenzi tas‑27 ta’ Ottubru 1977, Bouchereau, 30/77, EU:C:1977:172, punt 14, kif ukoll tas‑27 ta’ Novembru 2025, Svema Trade, C‑567/24, EU:C:2025:920, punt 23).
23      Għaldaqstant, fir-rigward tal-kuntest li fih jaqa’ l-Artikolu 3i(1) tar-Regolament Nru 833/2014, kif emendat bir-Regolament 2022/576, il-Qorti tal-Ġustizzja diġà kellha l-okkażjoni tfakkar li r-Regolament Nru 833/2014 għandu bħala għan, konformement mal-Artikolu 215 TFUE, l-adozzjoni tal-miżuri neċessarji sabiex jingħata effett lid-Deċiżjoni 2014/512
(ara, f’dan is-sens, is-sentenza tat‑28 ta’ Marzu 2017, Rosneft, C‑72/15, EU:C:2017:236, punt 141), kif jirriżulta wkoll mill-premessa 2 tar-Regolament 2022/576. B’hekk, l-Artikolu 4k(1) tad-Deċiżjoni 2014/512, kif emendata bid-Deċiżjoni 2022/578, jipprovdi li għandhom ikunu pprojbiti x-xiri, l-importazzjoni jew it-trasferiment fl-Unjoni, direttament jew indirettament, ta’ oġġetti li jiġġeneraw dħul sinjifikattiv għall-Federazzjoni Russa u li b’hekk jippermettulha timplimenta l-azzjonijiet tagħha li jiddestabbilizzaw is-sitwazzjoni fl-Ukraina, jekk dawn l-oġġetti joriġinaw mir-Russja jew ikunu ġew esportati mir-Russja. Barra minn hekk, il-paragrafu 6 ta’ dan l-Artikolu 4k jipprovdi li “[l]-Unjoni għandha tieħu l-miżuri neċessarji sabiex tiddetermina l-oġġetti rilevanti li għandhom ikunu koperti minn dan l-Artikolu”.
24      Mid-dispożizzjonijiet tal-imsemmi Artikolu 4k jirriżulta li, fil-kuntest tas-sistema introdotta minn dan l-artikolu, l-Unjoni hija awtorizzata tiddetermina l-prodotti li x-xiri, l-importazzjoni jew it-trasferiment tagħhom għandhom jitqiesu li jiġġeneraw dħul sinjfikattiv għall-Federazzjoni Russa u li għandhom, minħabba f’hekk, jitqiesu li jaqgħu taħt il-projbizzjoni stabbilita fl-Artikolu 4k(1) tad-Deċiżjoni 2014/512, kif emendata bid-Deċiżjoni 2022/578, kif ukoll fl-Artikolu 3i(1) tar-Regolament Nru 833/2014, kif emendat bir-Regolament 2022/576.
25      Għaldaqstant, l-Artikolu 3i(1) tar-Regolament Nru 833/2014, kif emendat bir-Regolament 2022/576, ma jipprojbixxix ix-xiri, l-importazzjoni jew it-trasferiment, fl-Unjoni, ta’ oġġett biss meta, meħuda individwalment, tali tranżazzjoni tiġġenera dħul sinjifikattiv għall-Federazzjoni Russa. Din id-dispożizzjoni tipprojbixxi t-tranżazzjonijiet kollha li jirrigwardaw wieħed mill-oġġetti elenkati fl-Anness XXI tar-Regolament Nru 833/2014, kif emendat bir-Regolament 2022/1904.
26      Din l-interpretazzjoni hija kkorroborata mill-eċċezzjonijiet għall-projbizzjoni prevista fl-Artikolu 3i(1) tar-Regolament Nru 833/2014, kif emendat bir-Regolament 2022/576, li jirriżultaw mill-inklużjoni f’dan l-Artikolu 3i ta’ paragrafu 3a permezz tar-Regolament 2022/1904 u tal-paragrafi 3aa u 3ab permezz tar-Regolament 2023/2878. Fil-fatt, skont l-ewwel waħda minn dawn l-eċċezzjonijiet, il-projbizzjoni prevista fl-Artikolu 3i(1) tar-Regolament Nru 833/2014, kif emendat bir-Regolament 2022/576, ma tapplikax, b’mod partikolari, għax-xiri fir-Russja li jkun neċessarju għall-użu personali taċ-ċittadini tal-Istati Membri u tal-membri tal-familja immedjata tagħhom. Bl-istess mod, l-eċċezzjonijiet l-oħra jippermettu lill-awtoritajiet kompetenti tal-Istati Membri jawtorizzaw, minn naħa, l-importazzjoni ta’ oġġetti li jkunu intiżi għall-użu strettament personali tal-persuni fiżiċi li jivvjaġġaw lejn l-Unjoni jew tal-qraba immedjati tagħhom, li jkunu limitati għall-oġġetti personali ta’ dawn il-persuni u li ma jkunux manifestament intiżi għall-bejgħ kif ukoll, min-naħa l-oħra, id-dħul fl-Unjoni ta’ vettura li ma tkunx intiża għall-bejgħ u li tappartjeni lil ċittadin ta’ Stat Membru jew lil qarib immedjat li jirrisjedi fir-Russja u li jsuq il-vettura fl-Unjoni għal użu strettament personali.
27      Issa, li kieku l-projbizzjoni stabbilita fl-Artikolu 3i(1) ta’ dan ir-regolament, kif emendat bir-Regolament 2022/576, kienet intiża li tapplika biss meta x-xiri, l-importazzjoni jew it-trasferiment ikkonċernati, meħuda individwalment, ikunu ta’ natura li jiġġeneraw, fid-dawl tal-karatteristiċi partikolari tagħhom, dħul sinjifikattiv għall-Federazzjoni Russa, ma kienx ikun neċessarju li jiġu previsti dawn l-eċċezzjonijiet. Fil-fatt, dawn l-eċċezzjonijiet jikkonċernaw, minn naħa, oġġetti mixtrija fir-Russja li jkunu neċessarji għall-użu personali tal-persuni fiżiċi kkonċernati. Dan ir-rekwiżit jenfasizza li dawn huma oġġetti li jitqiesu li huma indispensabbli f’dan ir-rigward, u dan jeskludi kull oġġett ta’ lussu jew ta’ valur ogħla mill-medja li jista’, minħabba f’hekk, jiġġenera tali dħul. Min-naħa l-oħra, l-oġġetti koperti mill-imsemmija eċċezzjonijiet għandhom jappartjenu lill-persuni fiżiċi kkonċernati u l-importazzjoni tagħhom għandha tkun limitata għall-oġġetti personali tagħhom u għal oġġetti li manifestament ma jkunux intiżi għall-bejgħ. Minn dan isegwi li dawn l-eċċezzjonijiet jirrigwardaw tranżazzjonijiet li, min-natura tagħhom stess, ma jistgħux jiġġeneraw tali dħul.
28      Interpretazzjoni fis-sens li l-projbizzjoni prevista fl-Artikolu 3i(1) tar-Regolament Nru 833/2014, kif emendat bir-Regolament 2022/576, tapplika għall-oġġetti kollha elenkati fl-Anness XXI ta’ dan ir-regolament, kif emendat bir-Regolament 2022/1904, mingħajr ma jkun neċessarju li jiġi vverifikat, għal kull tranżazzjoni, meħuda individwalment, jekk ix-xiri, l-importazzjoni jew it-trasferiment ikkonċernati jiġġenerawx dħul sinjifikattiv għall-Federazzjoni Russa hija kkorroborata wkoll mill-għan imfittex mil-leġiżlazzjoni li minnha tagħmel parti din id-dispożizzjoni.
29      Fil-fatt, mill-premessa 2 tar-Regolament Nru 833/2014 jirriżulta li l-għan ta’dan ir-regolament huwa li jiġu applikati miżuri restrittivi addizzjonali “bil-għan li jikber il-kost tal-azzjonijiet tar-Russja biex iddgħajjef l-integrità territorjali, s-sovranità u l-indipendenza tal-Ukraina u li titmexxa
‘l quddiem soluzzjoni paċifika għall-kriżi”.
30      Barra minn hekk, kif tfakkar fil-punt 23 ta’ din is-sentenza, ir-Regolament Nru 833/2014, kif emendat bir-Regolament 2022/576, għandu bħala għan l-adozzjoni tal-miżuri neċessarji sabiex jingħata effett lid-Deċiżjoni 2014/512. F’dan ir-rigward, għandu jiġi osservat li, skont il-premessa 6 tad-Deċiżjoni 2022/578, li emendat din id-Deċiżjoni 2014/512, kien meħtieġ, fid-dawl tal-gravità tas-sitwazzjoni u b’reazzjoni għall-aggressjoni militari tal-Federazzjoni Russa kontra l-Ukraina, li jiġu introdotti miżuri restrittivi ġodda marbuta, b’mod partikolari, mal-introduzzjoni ta’ “restrizzjonijiet addizzjonali fuq l-importazzjoni ta’ ċerti oġġetti esportati mir-Russja jew li joriġinaw minnha”.
31      Issa, l-applikazzjoni tal-projbizzjoni prevista fl-Artikolu 3i(1) ta’ dan ir-regolament, kif emendat bir-Regolament 2022/576, għal kull oġġett li jaqa’ taħt il-kodiċijiet tan-NM imsemmija fl-Anness XXI ta’ dan ir-regolament, kif emendat bir-Regolament 2022/1904, hija xierqa sabiex tali għanijiet jintlaħqu b’mod effikaċi, filwaqt li t-twettiq ta’ dawn l-għanijiet ikun, għall-kuntrarju, kompromess jekk din l-applikazzjoni tkun suġġetta għall-konstatazzjoni li l-prodott ikkonċernat, meħud individwalment, jiġġenera dħul sinjifikattiv għall-Federazzjoni Russa.
32      Fid-dawl tal-kunsiderazzjonijiet preċedenti, ir-risposta għall-ewwel domanda għandha tkun li l-Artikolu 3i(1) tar-Regolament Nru 833/2014, kif emendat bir-Regolament 2022/576, għandu jiġi interpretat fis-sens li l-projbizzjoni ta’ xiri, ta’ importazzjoni jew ta’ trasferiment, fl-Unjoni, li din id-dispożizzjoni tipprevedi, tapplika għal kull oġġett li jaqa’ taħt il-kodiċijiet tan-NM imsemmija fl-Anness XXI ta’ dan ir-regolament, kif emendat bir-Regolament 2022/1904, mingħajr ma jkun neċessarju li jiġi vverifikat, għal kull tranżazzjoni, meqjusa individwalment, jekk ix-xiri, l-importazzjoni jew it-trasferiment ikkonċernati jiġġenerawx dħul sinjifikattiv għall-Federazzjoni Russa.
Fuq it-tieni domanda
33      Permezz tat-tieni domanda tagħha, il-qorti tar-rinviju qiegħda essenzjalment tistaqsi jekk l-Artikolu 3i(3ad) tar-Regolament Nru 833/2014, kif emendat bir-Regolament 2023/2878, għandux jiġi interpretat fis-sens li l-possibbiltà li tiġi rreġistrata, fi Stat Membru, vettura li diġà kienet tinsab fit-territorju tal-Unjoni fid-data tad‑19 ta’ Diċembru 2023, prevista minn din id-dispożizzjoni, tapplika wkoll għall-vetturi li, f’dik id-data, kienu jinsabu f’dan it-territorju bi ksur tal-projbizzjoni stabbilita fl-Artikolu 3i(1) tar-Regolament Nru 833/2014, kif emendat bir-Regolament 2022/576.
34      Għandu jiġi rrilevat, f’dan ir-rigward, li l-Artikolu 3i(3ad) tar-Regolament Nru 833/2014, kif emendat bir-Regolament 2023/2878, ma għandux l-għan li jintroduċi eċċezzjoni għall-projbizzjoni prevista f’dan l-Artikolu 3i(1). Fil-fatt, mill-formulazzjoni tiegħu stess
jirriżulta li dan il-paragrafu 3ad jikkonċerna biss ir-reġistrazzjoni ta’ vettura u mhux ix-xiri, l-importazzjoni jew it-trasferiment tagħha fl-Unjoni.
35      Minn dan jirriżulta li l-possibbiltà rrikonoxxuta minn dan l-Artikolu 3i(3ad), fir-rigward tar-reġistrazzjoni tal-vetturi li kienu diġà jinsabu fit-territorju tal-Unjoni fid-data tad‑19 ta’ Diċembru 2023, tista’ tapplika biss, fi kwalunkwe każ, fir-rigward tal-vetturi li l-preżenza tagħhom f’dan it-territorju ma tirriżultax minn ksur tal-projbizzjoni stabbilita fl-Artikolu 3i(1) tar-Regolament Nru 833/2014, kif emendat bir-Regolament 2022/576.
36      Fid-dawl tal-kunsiderazzjonijiet preċedenti, ir-risposta li għandha tingħata għat-tieni domanda hija li l-Artikolu 3i(3ad) tar-Regolament Nru 833/2014, kif emendat bir-Regolament 2023/2878, għandu jiġi interpretat fis-sens li l-possibbiltà li tiġi rreġistrata, fi Stat Membru, vettura li diġà kienet tinsab fit-territorju tal-Unjoni fid-data tad‑19 ta’ Diċembru 2023, prevista minn din id-dispożizzjoni, ma tapplikax għall-vetturi li, f’dik id-data, kienu jinsabu f’dan it-territorju bi ksur tal-projbizzjoni stabbilita fl-Artikolu 3i(1) tar-Regolament Nru 833/2014, kif emendat bir-Regolament 2022/576.
Fuq l-ispejjeż
37      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Il-Ħames Awla) taqta’ u tiddeċiedi:
1)      L-Artikolu 3i(1) tar-Regolament tal-Kunsill (UE) Nru 833/2014 tal‑31 ta’ Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina, kif emendat bir-Regolament tal-Kunsill (UE) 2022/576 tat‑8 ta’ April 2022,
għandu jiġi interpretat fis-sens li:
il-projbizzjoni ta’ xiri, ta’ importazzjoni jew ta’ trasferiment, fl-Unjoni Ewropea, li din id-dispożizzjoni tipprevedi, tapplika għal kull oġġett li jaqa’ taħt il-kodiċijiet tan-Nomenklatura Magħquda msemmija fl-Anness XXI ta’ dan ir-regolament, kif emendat bir-Regolament tal-Kunsill (UE) 2022/1904 tas-6 ta’ Ottubru 2022, mingħajr ma jkun neċessarju li jiġi vverifikat, għal kull tranżazzjoni, meqjusa individwalment, jekk ix-xiri, l-importazzjoni jew it-trasferiment ikkonċernati jiġġenerawx dħul sinjifikattiv għall-Federazzjoni Russa.
2)      L-Artikolu 3i(3ad) tar-Regolament Nru 883/2014, kif emendat bir-Regolament tal-Kunsill (UE) 2023/2878 tat‑18 ta’ Diċembru 2023,
għandu jiġi interpretat fis-sens li:
il-possibbiltà li tiġi rreġistrata, fi Stat Membru, vettura li diġà kienet tinsab fit-territorju tal-Unjoni fid-data tad‑19 ta’ Diċembru 2023, prevista minn din id-dispożizzjoni, ma tapplikax għall-vetturi li, f’dik id-data, kienu jinsabu f’dan it-territorju bi ksur tal-projbizzjoni stabbilita fl-Artikolu 3i(1) tar-Regolament Nru 833/2014, kif emendat bir-Regolament 2022/576.
Firem
*       Lingwa tal-kawża: il-Ġermaniż.